اسلام آباد(اے پی پی) وزیراعظم عمران خان پارینے کہ نیزگار ملک آتا جہانی استحصال ءِ بند کننگے، ساڑی آ جہانی نظام اٹ سرمایہ نا سہی بشخپننگ بھلو ویل اسے، دنیا ٹی ودوک آ نیزگاری آن جہانی امن ءِ بھاز خطرہ مون تروک ءِ، کوویڈ۔ 19 اٹی پاکستان سمارٹ لاک ڈاؤن نا پالیسی آ عمل کرسا دانا مون ءِ تورے، احساس پروگرام پاکستان نا تاریخ نا نیزگاری نا چٹفنگ نا غٹ آن بھلا پروگرامءِ۔ پنچ شنبے نادے آ اقوام متحدہ ناجنرل اسمبلی نا دیوان نا وخت آ بڑزکو کہول نا نیزگاری نا چٹفنگ نا بابت فورم آن تران کرسا وزیراعظم عمران خان پارے کہ کورونا نا دین انا سوب آن اقتصادی شرح نمو ٹی ترندی اٹ کمتی مس، حکومت پاکستان احساس پروگرام اٹ یک ونیم کروڑ خاہوت آتا مالی کمکءِ کرے، حکومت کورونا نا دین آن نیزگار آتے بچفنگ کن چندی گام گیج کرے، دنیا نا 26 ہزگار انگا بندغ آتا دوتیٹی زیات تر دولت مرکوز ءِ۔ وزیراعظم پارے کہ دنیانا آبادی نا 15 درسد ہراکہ کم و ود اسہ ارب مریرہ او غریبی اٹ رہینگ انگ ءُ، کٹیا و لائخی تیٹی کمتی نا سوب آن او عزت اٹ رہینگ انگ آن قاصر ءُ، نیزگاری نا سوب آن بھلو کچ اسے ٹی انسانک زہمی مننگ ءُُ، دا انسانی حق انا خلاف ورزی ءِ دا راجی و اقتصادی نزوری نا ہم اسہ سوب اسے و دانا سوب آن دنیا ٹی بھلا سیاسی و سلامتی نا ویل آک ودی مننگ ءُ۔
